Is-Segretarju Parlamentari għas-Saħħa Chris Fearne ħabbar li l-isptar Ġenerali ta’ Għawdex se jgawdi minn investiment ta’ ħames miljun ewro minn fondi Ewropej għax-xiri ta’ apparat ġdid bl-aqwa teknoloġija. F’serata li fiha ppreżenta l-Premju Ħaddiem tas-Sena lil infermiera li ilha 30 sena tagħti servizz f’dan l-isptar, Chris Fearne qal li l-viżjoni tal-Gvern hi li l-pazjent Għawdxi jingħata kura tal-ogħla livell f’Għawdex stess. F’serata li ppremjat il-Ħaddiem tas-Sena tal-Isptar Ġenerali ta’ Għawdex, is-Segretarju Parlamentari għas-Saħħa, Chris Fearne qal li l-investiment ta’ €5 miljun minn fondi Ewropej għax-xiri ta’ apparat ġdid bl-aħħar teknoloġija għal dan l-isptar ħu parti minn pjan strateġiku tal-Gvern biex jgħolli l-livell tas-saħħa f’Għawdex. Kompla jgħid li bħala parti minn dan il-pjan minn Lulju li għadda 400 pazjent ngħataw servizz ta’ kura mid-day care unit li fetaħ fl-isptar ta’ Għawdex. Innota li f’Għawdex ma baqax waiting list għal pazjenti li qed jistennew it-test tal-għadam, mindu dan is-servizz beda jingħata f’Għawdex. Is-Segretarju Parlamentari Fearne qal li mal-50 infermiera Għawdxin li kienu jservu fl-isptarijiet f’Malta, issa qed iservu f’Għawdex. Qal li b’dan il-mod issaħħew diversi dipartimenti fosthom dawk li joffru servizzi mediċi lin-nisa u t-teatri tal-operazzjonijiet. Tkellem ukoll fuq il-pjan tal-Gvern li l-postijiet offruti lill-konsulenti fl-isptar Mater Dei jinkludu li jagħtu servizz fl-Isptar Ġenerali ta’ Għawdex. Qal li dan qed jippermetti li fl-isptar ta’ Għawdex jiġu estiżi ċerti servizzi bħal dawk fl-oqsma tal-endoskopija, il-kirurġija ġenerika u l-ortopedija fejn żdiedu sessjonijiet waranofsinhar. Matul din is-serata ngħata l-Premju Ħaddiem tas-Sena 2013 lill-infermiera Bernardette Piscopo li taħdem fis-sala ġenerali tan-nisa u ilha taħdem l-isptar ta’ Għawdex għal dawn l-aħħar 30 sena. Il-Premju Tim tas-Sena 2013 ingħata lill-impjegati fil-Hyperbaric unit.  F’din l-okkazjoni ngħatat ukoll tifkira lill-ħaddiema li rtiraw mis-servizz bl-età u lill-qraba tal-ħaddiema li ġew nieqsa.